Je Estevenins, fiz çay en arriers Renaut dou Loveret, fais savoir à touz ces qui verront ces presentes lettres que, par ma bone volunté et par mon prouaige, non mie contrainz et en mon bon senz, par le lous et par le consentement de Alis, ma feme, vendi, outroiay et quitay à touzjoursmais à noble baron Jehan, dit de Chalon, signour d’Allay, tout quanque je avoie adonques ou terrage de Plainosel et de Jonnay, c’est à savoir en terres, en bois, en prel et en vignes, en censes et en autres rentes, et en toutes autres choses, pour le pris de quarante livres d’estevenens, lesquex j’ay receu dou devantdit Jehan en bons deniers nombré, et m’en tien por paié: c’est à savoir especialment le quart dou prel de Praelle; item, le pré de Lesmies, qui siet entre le biez, d’une part, et le pré à ma suer, d’autre; item, une piece de terre en Leschiere, qui siet entre le biez de les Marches, d’une part, et la terre à Cat, d’autre; item, une piece de terre qui siet en Gran Prel, dessouz la terre mons. Hugue de Fescheu, d’une part, et la terre Gauteres, d’autre; item, la moie partie des vignes de Hyz, c’est à savoir la moitié; item, une vigne qui siet es vignes de Hyez, desoz les vignes dites dou Tremple qui sunt Jehan de Chalon, d’une part, et dessus la vigne à Chat et Willet, d’autre; item, une piece de terre qui siet ou pendant dou mont Jovasey, entre la terre Jehan de Jonnay, d’une part, et Crestenet Gayet, d’autre; item, un curtiz qui siet en Jonnay, entre la terre Morin, d’une part, et la terre Vincent, d’autre; item, une piece de terre qui siet en la Combe, entre la terre Jehan de Jonnay, d’une part et d’autre, et contorne sus Vuinet Micot; item, le bois de Aut tertre; item, la vigne dite de Teles; item, la terre qui siet dessus la vigne es enfanz Jehannet, de Montain; item, doux quartax aveine et doues gelines sus le bois et la terre à la Chaderete; item, le champ et les vignes qui sunt desoz les vignes de Novelois, lesquex sunt audit Jehan de Chalon, d’une part, et sus le champ Juhan Chestelain, de L’Estoille, d’autre; item, le quart de ce que je avoie baillié es enfan au Rey; item, tout ce que je avoie en Rochebois; item, le champ dou Lanceour, qui siet entre la terre Jehan de Jonnay, d’une part et d’autre; item, une piece de terre ou Moncel, qui siet dessus la terre es Gormons, d’une part, et le champ Jehan Chestelain, de L’Estoille, d’autre; item, le champ de l’Abespin, qui siet entre la terre Morin, d’une part, et la terre Jehan de Jonnay, d’autre; item, les essars et les bois des Fagieres, qui sient entre le bois de la Goute, d’une part, et la cherriere, d’autre; et quanque je avoie dois l’estan de Plainnoisel et les murgiers de Malen et le mostier de Chavoirey, les estanz de Chavoiré devers L’Estoille. Et toutes cex choses je, lidiz Estevenins, tenoie franchement... En tesmoignaige de lesques choses, je, lidiz Estevenins, ay fait mettre en cex presentes lettres le seal dou religious home et honorable mons. Pierre, [priour] de Lons, et le seel mons. Guillaume, dyen de ce meisme leu... Ce fut fait et doné l’an de l’incarnacion Nostre Seignour qui corroit par mil doux cenz octante et un, ou mois de janvier.